
R A P O R T

asupra propunerii legislative pentru modificarea şi completarea Legii nr.108/1999 privind înfiinţarea şi organizarea Inspecţiei muncii
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu  propunerea legislativă pentru modificarea şi completarea Legii nr.108/1999 privind înfiinţarea şi organizarea Inspecţiei muncii, trimisă cu adresa nr.P.L.X nr.293 din 12 aprilie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1526/31.10.2005 - favorabil)

· Comisiei pentru buget, finanţe şi bănci (nr.256/11.05.2006 - negativ)
· Comisiei juridice, de disciplină şi imunităţi (nr.474/27.04.2006 - favorabil)
precum şi punctul de vedere al Guvernului (nr.96/10.01.2006 - negativ).
Propunerea legislativă are ca obiect de reglementare modificarea şi completarea Legii nr.108/1999 privind înfiinţarea şi organizarea Inspecţiei muncii, republicată în Monitorul Oficial al României, Partea I, nr.740 din 10 octombrie 2002. Modificările şi completările propuse se referă în principal la acordarea de către inspectorii de muncă a asistenţei de specialitate persoanelor interesate, ori de câte ori drepturile acestora pe linia raporturilor de muncă au fost încălcate, precum şi la suportarea de către instituţia, întreprinderea sau societatea unde persoanele interesate lucrează, a contravalorii prestaţiei inspectorului de muncă.
Comisia propune Plenului Camerei Deputaţilor respingerea iniţiativei legislative din următoarele considerente:

a) Introducerea punctelor 1 şi 4 din propunerea legislativă nu se justifică întrucât prevederile Legii nr.108/1999 sunt clare în acest sens.
b) Din analizarea serviciilor pentru care se percep tarife se poate constata că afirmaţia iniţiatorilor cu privire la nerezolvarea cazurilor de încălcare a unor drepturi datorită perceperii de către Inspecţia Muncii a unor tarife este nefondată. Inspecţia Muncii nu percepe tarife persoanelor care semnalează nerespectarea prevederilor legale, nu percepe tarife pentru rezolvarea sesizărilor înaintate sau pentru luarea de măsuri împotriva acelora care nu respectă dispoziţiile legale; mai mult, ea are obligaţia să efectueze un control în cazul sesizărilor primite de la orice persoană fizică sau juridică prin care se semnalează încălcări ale dispoziţiilor legale a căror respectare intră în domeniul de competenţă al instituţiei.
c) Referitor la punctul 3 din propunerea legislativă, raportul de activitate al Inspecţiei Muncii are un format stabilit de Organizaţia Internaţională a Muncii obligatoriu pentru toate instituţiile similare din statele Uniunii Europene, iar modificările acestuia ar putea conduce la neconcordanţe între cerinţele OIM şi reglementările interne.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea proiectului a participat, în conformitate cu prevederile art.55 din Regulamentul Camerei Deputaţilor, republicat, dna Luminiţa Corneci – director, Inspecţia Muncii.
4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 7 voturi pentru, 3 voturi împotrivă şi o abţinere.

5. Propunerea legislativă a fost respinsă de Senat în şedinţa din 10 aprilie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 16 mai 2006, Comisia propune respingerea propunerii legislative.

